ΓΡΑΠΤΗ ΕΡΩΤΗΣΗ E-0063/98 υποβολή: Jan Mulder (ELDR) προς την Επιτροπή (29 Iανουαρίου 1998)

Θέμα: Χαμηλότερο απ'ότι είχε υποτεθεί το κόστος από την πανώλη των χοίρων στην Ολλανδία

Στον ολλανδικό τύπο εμφανίστηκαν προσφάτως δημοσιεύματα σύμφωνα με τα οποία το κόστος που προκλήθηκε από την τελευταία κρίση με την πανώλη των χοίρων στην Ολλανδία θα είναι χαμηλότερο απ' ότι είχε υποτεθεί.

1. Μπορεί η Επιτροπή να ανακοινώσει ποιό ήταν το κόστος που προέκυψε από την πανώλη των χοίρων εις βάρος του ευρωπαϊκού προϋπολογισμού στην Ολλανδία και σε άλλα κράτη μέλη της ΕΕ όπου εμφανίστηκε η ασθένεια και, κατ' ακολουθία, το κόστος για τους εθνικούς προϋπολογισμούς των κρατών μελών;

2. Το γεγονός ότι σύντομα θα εμφανισθεί στην αγορά το εμβόλιο «Marker», το θεωρεί η Επιτροπή ως αφορμή για να τροποποιήσει την προσέγγισή της σε ό,τι αφορά την αντιμετώπιση αιφνιδίων εκδηλώσεων της πανώλης των χοίρων στο μέλλον;

3. Με αφορμή την αιφνίδια εκδήλωση ασθενειών σε ζώα τα τελευταία χρόνια, όπως η σπογγώδης εγκεφαλοπάθεια των βοοειδών και η πανώλη των χοίρων, θεωρεί η Επιτροπή αναγκαίο να τροποποιήσει τις νομοθετικές ρυθμίσεις σχετικά με τις χρηματοδοτικές υποχρεώσεις του ευρωπαϊκού προϋπολογισμού;

Απάντηση του κ. Fischler εξ ονόματος της Επιτροπής (12 Μαρτίου 1998)

1. Τα ποσά τα οποία πληρώθηκαν έως τις 31 Δεκεμβρίου 1997 είναι τα εξής:

>TABLE>

Τα στοιχεία αυτά αναφέρονται σε αποφάσεις ή κανονισμούς οι οποίοι μόλις εκδόθηκαν από την Επιτροπή με βάση τις πληροφορίες τις οποίες παρείχαν τα ενδιαφερόμενα κράτη μέλη, τα διαθέσιμα κεφάλαια και την εξέλιξη της ασθένειας. Επομένως, τα στοιχεία αυτά δεν μπορούν να θεωρηθούν ως οριστικά. Δεν περιλαμβάνεται επίσης το κόστος των πλέον πρόσφατων αιφνίδιων εκδηλώσεων κλασικής πανώλης των χοίρων στη Γερμανία και οι κτηνιατρικές δαπάνες οι οποίες δεν θα μπορούσαν να ληφθούν υπόψη λόγω της έλλειψης πιστώσεων (υπολογίζονται σε 100 εκατ. Ecu).

Το κόστος για τους εθνικούς προϋπολογισμούς των κρατών μελών μπορεί μόνο κατά προσέγγιση να υπολογιστεί λαμβάνοντας υπόψη ότι η στήριξη της Επιτροπής θα είναι της τάξεως του 50% περίπου των κτηνιατρικών δαπανών και 70% περίπου του κόστους των εξαιρετικών μέτρων στήριξης της αγοράς στα κράτη μέλη.

2. Η Επιτροπή γνωρίζει ότι ετοιμάζεται το εμβόλιο marker κατά της κλασικής πανώλης των χοίρων. Ωστόσο, δεν εστάλησαν στο Λονδίνο στον Ευρωπαϊκό οργανισμό ιατρικής αξιολόγησης αιτήσεις για καταγραφή των εμβολίων marker. Επομένως, δεν φαίνεται πιθανόν να είναι διαθέσιμο το εμβόλιο marker στην αγορά πριν από 12 με 15 μήνες.

Άλλωστε, δεν υφίστανται τα απαραίτητα στοιχεία τα σχετικά με την δυνητική χρήση αυτών των εμβολίων σε επείγουσες καταστάσεις, πράγμα το οποίο είναι απαραίτητο για την τροποποίηση της ισχύουσας σήμερα κοινοτικής νομοθεσίας όσον αφορά την κλασική πανώλη των χοίρων και την αποφυγή κάθε αρνητικής επίπτωσης στο εμπόριο χοίρων σχετικά με τη χρήση των εμβολίων marker.

Επομένως, συμφωνώντας με τη γνώμη την οποία εξέδωσε πρόσφατα η επιστημονική κτηνιατρική επιτροπή στον τομέα αυτό, η Επιτροπή εξετάζει την δυνατότητα στήριξης ενός εργαστηρίου αναλύσεων στόχος του οποίου θα είναι η αξιολόγηση της δυνητικής χρήσης των εμβολίων αυτών υπό έκτακτες συνθήκες.

3. Η Επιτροπή θα εξετάσει τις σημερινές ρυθμίσεις τις σχετικές με την χρηματοδοτική συνεισφορά ενόψει μιας ενδεχόμενης τροποποίησής των.